
      įsakymu Nr. AT-370
TARPINSTITUCINĖS KOMANDOS, TEIKIANČIOS KOMPLEKSINĘ PAGALBĄ   ŠAKIŲ RAJONO SAVIVALDYBĖS TERITORIJOJE GYVENANTIEMS IKIMOKYKLINIO IR PRIEŠMOKYKLINIO AMŽIAUS VAIKAMS IR JŲ TĖVAMS (GLOBĖJAMS), VEIKLOS REGLAMENTAS

I. BENDROSIOS NUOSTATOS

1. Reglamente nustatyti kompleksinės pagalbos gavėjai, teikėjai savivaldybėje, tarpinstitucinės komandos sudarymo kriterijai, narių funkcijos ir atsakomybės bei veiklos principai.

2. Kompleksiškai teikiamos paslaugos – koordinuotas švietimo pagalbos, socialinės paramos, sveikatos priežiūros paslaugų teikimas vaikams ir jų tėvams (globėjams), gyvenantiems savivaldybės teritorijoje, jų pageidavimu ar atsakingų už vaiko teises institucijų teikimu. 

3. Kompleksinė pagalba – vaiko ugdymas pagal ikimokyklinio ir priešmokyklinio ugdymo programas, kompleksiškai teikiamos paslaugos. 

4. Paslaugų koordinavimas – įvairių valstybės ir savivaldybės institucijų (įskaitant ir nevyriausybinių organizacijų) iš skirtingų paslaugų sektorių teikiamų paslaugų vaikui nuo gimimo iki privalomo mokymo (si) pradžios ir jo šeimai derinimas.

5. Tarpinstitucinio bendradarbiavimo koordinatorius (Koordinatorius) – savivaldybės administracijos direktoriaus paskirtas specialistas, kuris vadovaudamasis teisės aktais, reglamentuojančiais švietimo pagalbą, socialinę paramą ir sveikatos priežiūrą, koordinuoja kompleksiškai teikiamos pagalbos teikimą savivaldybės teritorijoje gyvenantiems vaikams ir jų tėvams (globėjams) ir informuoja vietos bendruomenę apie jos teikimą savivaldybėje.

6. Tarpinstitucinė komanda – įvairių  savivaldybės institucijų ir įstaigų specialistų grupė, sutelkta ir veikianti savivaldybėje pagal Kompleksiškai teikiamos pagalbos Šakių teritorijoje gyvenantiems ikimokyklinio ir priešmokyklinio amžiaus vaikams ir jų tėvams (globėjams) tvarkos aprašą (toliau- Aprašą)ir šį Reglamentą.

7. Individualus kompleksinės pagalbos vaikui ir šeimai planas – tarpinstitucinio bendradarbiavimo pagrindu kartu su šeima parengtas rašytinis dokumentas, kuriame pagal nustatytą poreikį numatytos paslaugos, jų teikėjai, forma, modelis, laukiamas rezultatas.

8. Reglamente vartojamos sąvokos atitinka Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804), Lietuvos Respublikos socialinių paslaugų įstatyme (Žin., 2006, Nr. 17-586) ir kituose teisės aktuose vartojamas sąvokas.
II. PAGALBOS GAVĖJAI, TEIKĖJAI IR PAGALBOS   SRITYS

9. Pagalbos gavėjas – šeima, namuose auginanti ir ugdanti vaiką nuo gimimo iki privalomo mokymo pradžios.

10. Pagalbos teikėjai savivaldybėje:

10.1. švietimo įstaigos, vykdančios ikimokyklinio ir priešmokyklinio ugdymo programas;

10.2. Šakių r. savivaldybės pedagoginė psichologinė tarnyba;

10.3. Šakių r. savivaldybės administracijos Vaiko teisių apsaugos, Socialinės paramos, Švietimo ir sporto skyrius; 

10.4. Šakių r. seniūnijos;

10.5. Šakių r. socialinių paslaugų centras;

10.6. Šakių pirminės sveikatos priežiūros centro ankstyvosios reabilitacijos tarnyba;

10.7. Šakių r. psichikos sveikatos centras;

10.8. Šakių r. savivaldybės visuomenės sveikatos biuras:
10.9. Kiti juridiniai ar fiziniai asmenys, teikiantys paslaugas vaikams ir jų šeimai, taip pat nevyriausybinės bei privačios organizacijos.

11. Pagalbos, teikiamos vaikui ir jo šeimai, sritys:

11.1. institucinis ikimokyklinis ugdymas skirtas 0-5 metų, priešmokyklinis nuo 6-7 metų amžiaus vaikams, gyvenantiems socialinės rizikos ir socialinės atskirties šeimose, tėvų pageidavimu ar atsakingų už vaiko teisių apsaugą institucijų teikimu; 

11.2. pedagoginė pagalba teikiama tėvams, jos paskirtis - didinti tėvų kompetencijas ir pedagogines žinias ikimokyklinio, priešmokyklinio amžiaus vaikui ugdyti;

11.3. psichologinė pagalba teikiama vaikui ir jo šeimai, įvertinus jo psichologines problemas, kurios sprendžiamos bendradarbiaujant su vaiko tėvais, juos konsultuojant ir (arba) įtraukiant į suaugusiųjų neformaliojo švietimo programas;

11.4. specialioji pedagoginė pagalba teikiama vaikui, įvertinus jo specialiuosius ugdymosi poreikius ir dirbant su vaiku, konsultuojant tėvus ir (arba) įtraukiant į tėvams skirtas suaugusiųjų neformaliojo švietimo programas;

11.5. socialinė ir socialinė pedagoginė pagalba teikiama vaikui ir jo šeimai, vykdant socialinės paramos, globos paslaugas, socialinių įgūdžių, prevencines programas; 

11.6. medicininė pagalba, asmens sveikatos priežiūros paslaugos teikiamos konsultuojant tėvus, besilaukiančius kūdikio, gimus kūdikiui, jo auginimo, priežiūros klausimais ir (arba) vykdant tėvams skirtas suaugusiųjų neformaliojo švietimo programas.

III. TARPINSTITUCINĖS KOMANDOS SUDARYMO KRITERIJAI

12. Tarpinstitucinė komanda sudaroma remiantis tokiais kriterijais:

12.1. pagalbos poreikio ir išteklių analize. Komanda sudaroma remiantis kompleksinės pagalbos poreikio ir išteklių analize savivaldybėje: šeimų auginančių vaikus nuo gimimo iki privalomo mokymo pradžios švietimo pagalbos, sveikatos priežiūros paslaugų, socialinės paramos ir ugdymo poreikių analize, paslaugų plėtros planais, finansiniais, specialistų, institucijų ir kt. ištekliais;

12.2. tikslo ir uždavinių identifikavimo. Tarpinstitucinė komanda sudaroma remiantis jai keliamais tikslais situacijai išspręsti. Komandos sudėtis ir kompetencija turi užtikrinti tinkamas paslaugas, numatytas Aprašuose;

12.3. tarpinstitucinio bendradarbiavimo. Į tarpinstitucinę komandą skiriami įvairioms valstybės ir savivaldybės institucijoms ir įstaigoms, nevyriausybinėms bei privačioms organizacijoms atstovaujantys specialistai, kurie bendradarbiaudami tarpusavyje, kompleksiškai teikia paslaugas vaikui nuo gimimo iki privalomo mokymo pradžios ir jo šeimai;

 12.4. komandos sudėties identifikavimo - sudaroma optimalios sudėties tarpinstitucinė komanda, į ją įtraukiant reikiamus įvairių sričių specialistus iš skirtingų sektorių ir institucijų, atsižvelgiant į jų turimas kompetencijas efektyviai įgyvendinti keliamus uždavinius. 
12.5. vaidmenų, atsakomybių ir kompetencijų – sudarant komandą, aiškiai apibrėžiami narių vaidmenys ir atsakomybė. Įvairioms institucijoms atstovaujantys skirtingų profesijų specialistai turi turėti ir specifinių profesinių, ir bendrųjų kompetencijų;

12.6. problemos sprendimo ir bendro sprendimo priėmimo – komanda sudaroma taip, kad būtų išspręsta konkreti problema ir priimtas bendras sprendimas;

            12.7. atskaitomybės – savivaldybės administracijos parengtame Reglamente aiškiai apibrėžta atskaitomybė už veiklos rezultatą.
IV. TARPINSTITUCINĖS KOMANDOS NARIŲ FUNKCIJOS IR ATSAKOMYBĖ
13. Tarpinstitucinio bendradarbiavimo koordinatorius vadovaudamasis teisės aktais, reglamentuojančiais švietimo pagalbą, socialinę paramą ir sveikatos priežiūrą, atlieka tokias funkcijas:
13.1. renka informaciją apie savivaldybės teritorijoje gyvenančius vaikus nuo gimimo iki privalomo mokymo pradžios:

13.1.1. Šakių rajono seniūnijos kasmet iki spalio 15 d. sudaro ir pateikia Koordinatoriui neugdomų pagal ikimokyklinio ir priešmokyklinio ugdymo programas vaikų nuo gimimo iki privalomo mokymo pradžios vardinius sąrašus;

13.1.2. renka informaciją iš savivaldybės seniūnijos socialinių darbuotojų arba Vaiko teisių apsaugos skyriaus apie jam priskirtoje teritorijoje gyvenančių vaikų pažeistas teises, apie vaikus, kurių vienam iš tėvų (globėjų) nustatytas neįgalumas; 
13.2. renka kompleksiškai teikiamos pagalbos vaikui ir jo tėvams (globėjams) poreikį patvirtinančius dokumentus ir teikia juos Savivaldybės vaiko gerovės komisijai;

13.3. kreipiasi į Savivaldybės pedagoginę psichologinę tarnybą dėl vaiko pedagoginio ir psichologinio įvertinimo ir (ar) specialiojo ugdymo (si) ir reikiamos švietimo pagalbos skyrimo;
13.4. organizuoja ir koordinuoja kompleksiškai teikiamą pagalbą savivaldybės teritorijoje gyvenantiems vaikams ir jų tėvams (globėjams).

13.5. reguliariai informuoja apie teikiamą pagalbą vietos bendruomenę;

13.6. koordinatorius yra atsakingas už tarpinstitucinės komandos veiklos bei veiksmingos pagalbos vaikui ir šeimai, pagal sudarytą individualų kompleksinės pagalbos planą, koordinavimą;
13.7. koordinatorius teikia ataskaitą ir siūlymus savivaldybės administracijos direktoriui dėl paslaugų ir(ar ) kompleksinės pagalbos vaikui ir šeimai tobulinimo.

14. Tarpinstitucinė komanda, sudaryta iš įvairių valstybės ir savivaldybės institucijų bei įstaigų, taip pat nevyriausybinių bei privačių organizacijų vadovų ir veikianti savivaldybėje pagal Aprašus, vadovaujasi Reglamente nustatyta tvarka ir atlieka tokias funkcijas:

14.1. konkrečiam atvejui tarpinstitucinės komandos nariai deleguoja savo įstaigos specialistus teikti koordinuotą kompleksinę pagalbą vaikui nuo gimimo iki privalomo ugdymo pradžios ir jo šeimai pagal kartu sudarytą individualų kompleksinės pagalbos planą; 

14.2. reguliariai analizuoja kompleksiškai teikiamų paslaugų veiksmingumą ir apie tai teikia informaciją tarpinstitucinio bendradarbiavimo koordinatoriui ir Savivaldybės vaiko gerovės komisijai.

15. Koordinatorius kartu su tarpinstitucine komanda yra atsakingi už: 
15.1. koordinuotos pagalbos vaikui nuo gimimo iki privalomo mokymo pradžios ir jo šeimai užtikrinimą – organizavimą ir suderintą teikimą;
15.2. tarpinstitucinį bendradarbiavimą, teikiant informacinę, metodinę, konsultacinę ir kitokią dalykinę pagalbą įvairioms, su vaiko ir šeimos situacijos sprendimu susijusioms, institucijoms bei šeimoms;

15.3. informacijos sklaidą visuomenėje, šviečiant ir konsultuojant ją sveikatos priežiūros paslaugų, socialinės paramos, ugdymo ir švietimo pagalbos klausimais;

15.4. veiklos ataskaitos parengimą.
15.5.tarpinstitucinės komandos posėdžiai šaukiami pagal poreikį ir yra protokoluojami.

IV. TARPINSTITUCINĖS KOMANDOS VEIKLOS PRINCIPAI

16. Tarpinstitucinės komandos veikla grindžiama tokiais komandinio darbo principais:

16.1. bendradarbiavimo – tarpinstitucinės komandos veikla grindžiama pagarbiu tarpusavio ir su vaiku bei jo tėvais bendravimu, tarpusavio supratimu ir pagalba; komandos nariai turi susitarti, ką ir kaip komanda turi pasiekti, ir koks bus kiekvieno indėlis siekiant šio tikslo;

16.2. veiklos grindimo bendra metodologija – tarpinstitucinės komandos veikla orientuota į problemos sprendimą ir bendro sprendimo priėmimą – rezultatą;

16.3. resursais ir kompetencija grįstos veiklos – identifikuojama optimali komandos struktūra bei būtinos kompetencijos, kad būtų efektyviai įgyvendinti keliami tikslai;

16.4. vaidmenų ir atsakomybės aiškaus formulavimo - tarpinstitucinės komandos narių vaidmenys ir atsakomybė bei atsakomybė už veiklą turi būti aiškiai apibrėžta;

16.5. pagarbos institucinei įvairovei – komanda veikia laikydamasi pagarbos principo skirtingų institucijų praktikai, skirtingų profesijų kultūroms ir individualiems požiūriams ir nuomonėms; 

16.6. savo darbo vertinimo – komanda turi reguliariai vertinti savo darbą, atsiskaityti už jį bei planuoti darbo proceso tęstinumą;

16.7. individualizavimo – priimant su vaiku ir jo tėvais (globėjais) susijusius sprendimus, atsižvelgiama į individualaus vaiko brandą, jo psichikos ir fizines savybes, šeimos situaciją, galimybes ir poreikius;

16.8. šeimos ir vaiko dalyvavimo – priimant su jais susijusius sprendimus. Jiems turi būti suteikiama galimybė būti išklausytiems įstatymų nustatyta tvarka. Į šeimos ir vaiko nuomonę, jeigu ji neprieštarauja vaiko teisėms ir interesams, privalu atsižvelgti;

16.9. vaiko ir šeimos interesų ir gerovės pirmumo – imantis bet kokių su vaiku susijusių veiksmų, svarbiausi vaiko ir šeimos interesai. Vaikui, jo tėvams turi būti teikiamos tokios paslaugos, kokių reikia jų gerovei užtikrinti. Tam turi būti imamasi visų reikiamų teisinių priemonių;

16.10. pagalbos prieinamumo ir artumo – paslaugos ir informacija apie jas turi pasiekti visus vaikus ir šeimas, kurioms reikia pagalbos, kiek įmanoma ankščiau ; koordinuotos paslaugos turi būti teikiamos apibrėžtoms tikslinėms grupėms, atsižvelgiant nustatytus vietinio, regioninio ir nacionalinio lygmens prioritetus; jos turi būti teikiamos vaikui ir jo tėvams (globėjams), atsižvelgiant į jų poreikius, kuo arčiau gyvenamosios vietos; 

16.11. lygių teisių ir nediskriminavimo – visiems vaikams garantuojamos Jungtinių Tautų vaiko teisių konvencijoje, ratifikuotoje Lietuvos Respublikos 1995 m. liepos 3 d. įstatymu Nr. I-983 ,,Dėl Jungtinių Tautų Vaiko teisių konvencijos ratifikavimo“ (Žin., 1995, Nr. 60-1501), Jungtinių Tautų Neįgaliųjų teisių konvencijoje, ratifikuotoje Lietuvos Respublikos 2010 m. gegužės 27 d. įstatymu Nr. XI-854 ,,Dėl Jungtinių Tautų Neįgaliųjų teisių konvencijos ir jos fakultatyvaus protokolo ratifikavimo“ (Žin, 2010, Nr. 67-3350), Lietuvos Respublikos vaiko teisių apsaugos pagrindų įstatyme (Žin., 1996, Nr. 33-807) įtvirtintos teisės.

